“Chiishpin saachihiiwekwe maak chika nanihiihtaunaawaau wesh taan kaa itashumitakuch chechii ihtiyekw.
Nika ayimihaan e nitutamuuk Nuuhtaawii chechii itishahamaataakw miin kutak aweyuuh chechii wiichihiikuwekw kaye muush kaachiche chechii ihtaat anit e ihtaayekw.
Eukw maak an Kaa payehchisiit Ahchaahkw,
an kaa chischeyihtamihiiwet taapwewiniyuu.
Nichii awenich ekaa kaa taapweyimaatwaau uhtaawiimaau namui chika chii piihtakaheuch upimaatisiiwiniwaahch Kaa payehchisiyich Ahchaahkwa,
wesh namui waapameuch kaye namui chischeyimeuch.
Mikw maak chiyawaau chichischeyimaawaau wesh chiwiicheukuwaau kaye maak chika piihchishkaakuwaau.”
“Namui achiyuu chika uhchi nakatitinaawaau utah aschiihch.
Miin chika pechi nituwaapamitinaawaau.
Namui naashch chineush nika uhchi waapamikuch iinuuch utah aschiihch,
mikw chiyawaau chika waapaminaawaau.
Chika pimaatisiinaawaau kaye chiyawaau wesh niya nipimaatisiin.
Iskutak maak utihchipayihche anit che pechi nituwaapamitikuch ekut che nisituhtamekw e piihchishkuuk Nuuhtaawii kaye e piihchishkuuyekw,
kaye maak e piihchishkaatakuch.”
“An awen che taapwehtamukwe kaye che nanihiihtamukwe taan e itashuweyaan eukw an awen kaa saachihiit.
Chika saachiheu Nuuhtaawii aniyuu aweyuu kaa saachihiyich,
kaye niya maak nika saachihaau an awen kaye nika ihtuutawaau chechii miyu chischeyimit.”
Judas,
namui wii an Iscariot kaa ishinihkaasut,
chii iteu,
“Utipeyihchikeu,
chekwaan wehchi wii ihtuutuuyaahch niyaan chechii miyu chischeyimitaahch,
ekaa maak wii ihtuutuutwaau kutakach awenich chechii miyu chischeyimiskwaau.”
Jesus chii nishkweushiheu e itaat,
“An awen kaa saachihiit kata nanihiihtam nitayimuwiniyuu.
Nuuhtaawii chika saachihiikuu.
Taapishkun Nuuhtaawii ekw maak niya nika nituwaapamaanaan ekw maak che wiichimachiht.
An awen ekaa kaa pechi saachihiit namui nanihiihtam nitayimuwiniyuu.
Uu kaa ishi pehtamekw namui niya e ihtaayaan uhchipayuu maak Nuuhtaawii e ihtaat uhchipayuu,
an kaa pechi itishahuut.”
“Eukw uu e ishi wiihtamaatakuch eshkw mekwaach e ihtaayaan utah e ihtaayekw.
Aniyuu Kaa payehchisiyich Ahchaahkwa Nuuhtaawii che pechi itishahamaataakw nitishinihkaasuwinihch uhchi ekun an misiwe chekwaayuu che chiskutamaataakw kaye chika chischisuumikuwaau misiwe chekwaayuu kaa ishi wiihtamaatakuch.”
“Chinakatamaatinaawaau chiyaameyihtamuwin.
Niya nichiyaameyihtamuwin chimiitinaawaau.
Namui utah aschiihch e iteyihtaakuhch chiyaameyihtamuwin chimiitinaawaau.
Ekaawii maak mukushkaateyihtamukw kaye ekaawii kushtaachikw.
Chichii pehtuunaawaau kaa ititakuch,
‘Nika nikatitinaawaau mikw maak miin kaau nikapechi takushin.’
Chii saachihiyekw maak chipaa miyeyihtenaawaau Nuuhtaawii e ihtaat e ituhteyaan,
wesh wiya uste suuhcheyihtaakusuu ishpish niya.
Misiwe chiwiihtamaatinaawaau uu eshkw ekaa ispayihch,
ekw maak iskutak ispayihche che taapwehtamekw.
Namui shaash naashch chineush chika chii ayimihiitinaawaau,
wesh machimanituu,
an kaa tipeyihchiket utah aschiihch shaash pechi takushinuu.
Mikw maak namui mitun nika chii uchimaahkahtaakw.
Mikw maak iinuuch utah aschiihch chipaa chischeyihtamuch e saachihiimach Uhtaawiimaau ekun maak muush wehchi nanihiihtuuk misiwe taan e itashumit.
Aashtamukw maak chistuhtetaau.”